'n Vervolger (Saulus) en 'n verraaier (Petrus) ontmoet die opgestane Jesus. Hiermee word beide Paulus (Hand 9) en Petrus (Joh 21) geroep om Jesus te volg en Hom te verkondig. In Psalm 30 loof die psalmskrywer die Here omdat Hy hom uit die doderyk gered het, en in Openbaring 5 word die opgestane en verheerlikte Jesus aanbid as die Lam wat geslag is.
Saulus het 'n paar dae daar by die gelowiges in Damaskus gebly 20en dadelik in die sinagoges begin verkondig dat Jesus die Seun van God is.
21Almal wat dit gehoor het, was verbaas en het gesê: "Is dit nie die man wat in Jerusalem die mense wat hierdie Naam aanroep, wou uitroei nie? En het hy nie ook hierheen gekom om hulle gevange te neem en voor die priesterhoofde te bring nie?"
23Na verloop van tyd het die Jode saamgesweer om Saulus te vermoor, 24maar hy het van hulle plan te hore gekom. Dag en nag was hulle by die stad se poorte op die uitkyk om hom dood te maak.
25Maar sy medegelowiges het hom een nag geneem en in 'n mandjie laat afsak deur 'n opening in die stadsmuur.
Die Lam is waardig om die boek oop te maak
5 In die regterhand van Hom wat op die troon sit, het ek 'n boekrol gesien wat aan die voor- en aan die agterkant vol geskrywe was en wat met sewe seëls goed verseël was. 2Toe het ek 'n sterk engel gesien wat met 'n harde stem uitroep: "Wie is waardig om die boek oop te maak deur die seëls daarvan te breek?"
3Maar niemand in die hemel of op die aarde of onder die aarde was in staat om die boek oop te maak en daarin te kyk nie. 4Ek het baie gehuil omdat daar niemand gekry is wat waardig was om die boek oop te maak en daarin te kyk nie. 5Toe sê een van die ouderlinge vir my: "Moenie huil nie. Kyk, die Leeu uit die stam van Juda, die Afstammeling van Dawid, het die oorwinning behaal en kan die boek met die sewe seëls oopmaak."
6Toe het ek voor die troon wat omring was deur die vier lewende wesens, tussen die troon en die ouderlinge, 'n Lam sien staan, die Een wat geslag was. Hy het sewe horings en sewe oë gehad. Die sewe oë is die sewe Geeste van God, wat oor die hele aarde uitgestuur is. 7Hy het toe gegaan en die boek ontvang uit die regterhand van Hom wat op die troon sit.
8Net toe die Lam die boek neem, het die vier lewende wesens en die vier en twintig ouderlinge voor Hom gekniel. Elkeen van hulle het 'n siter gehad en 'n goue bak vol wierook, die gebede van die gelowiges. 9Toe sing hulle 'n nuwe lied:
"U is waardig om die boek te neem
en die seëls daarvan oop te maak
en met u bloed mense vir God
10U het hulle 'n koninkryk
en priesters vir ons God gemaak
en hulle sal oor die aarde regeer."
Lied 195 vers 2 "U, o God, wat ewig op die troon is" of
Liturg:"Die Lam wat geslag was, is waardig
L: Genade en vrede van God ons Vader,
G: die Heerser oorlewe en dood.
(Uit: Soos 'n Blom na die son draai deur Cas Wepener)
Lied 202 Prys Hom, die Hemelvors
VONKK 43 My Hart Roep Uit
Flam 8 Al Die Lof, Aanbidding En Ere
(Eric Milner-White, aangehaal in Gebedeboek met Liturgiese Voorstelle, Luk. Verbi.BM)
Toe-eiening: Iemand lees Psalm 30:1-6
Teks en musiek: Lynn de Shazo en Gary Sadler
1. Ons is 'n oomblik;
Ons is 'n asem;
2. Ons is gebroke;
U is die Antwoord.
Musiek: WOODLANDS – Walter Greatorex 1916 (1877-1949)
© Musiek: Openbare besit.
© Kantoryverwerking: 2010 VONKK Uitgewers (admin Bybel-Media)
[Nota: Hierdie preekriglyn veronderstel dat die hele Openbaring 5 in die erediens voorgelees en oordink word. Die preek sluit ook aan by die voorafgaande hoofstuk 4.]
Die aangrypende tonele wat Openbaring 5 in mens se geestesoog skep, maak elkeen van ons 'n regte Steven Spielberg. Mens word geboei deur die visuele taal wat 'n rolprent byna letterlik voor jou oë laat afspeel.
En nie sommer 'n gewone rolprent nie. Openbaring 5 beeld die diepste moontlike vrae uit. Dit het te doen met wat werklik saak maak. Vrae en oplossings wat die ratte van die geskiedenis in beweging kan laat kom. Of nie.
Dramatiese oomblikke ontvou in die hemelruim. Ons staan in die troonsaal van die Koning van hemel en aarde. Die atmosfeer is met spanning gevul.
In die regterhand van Hom wat op die troon sit, is daar 'n boekrol. Dit is God se plan vir die wêreld, van voor en van agter vol geskryf. Dit is goed met sewe seëls verseël Iemand wat waardig is, word gesoek om die seëls te breek en die boekrol oop te maak.
God se plan tot voordeel van die hele kosmos is gereed om te ontplooi. Daar kom egter 'n sleuteldraer kort. Niemand kan gevind word wat waardig is om die boekrol oop te maak nie. Wat gaan gebeur?
Die kamera draal oor die gesigte van die aanwesiges. Wie dra die sleutels om God se plan vir die wêreld se geskiedenis te ontsluit? Terwyl die kamera op Johannes se gesig inspeel, rol die trane oor sy wange. Hy huil. Daar is niemand waardig nie. Stilte. Skaakmat.
Titel: Hebrew Torah Scroll 2, Dead Sea Scrolls Exhibition, eiendom van Steel Wool, foto geneem op 1 September 2009 met 'n Canon PowerShot A650 IS.
Kopiereg gereël deur Creative Commons en laat plasing toe.
Die hoofkarakters in hierdie hemelse drama het ons reeds in die vorige hoofstuk begin ontmoet. Soos wat die kamera in ons geestesoog tonele uit verskillende hoeke vasvang, val ons blik een na die ander op die verskillende rolspelers in die dramatiese vertelling. Ons maak gebruik van die beskrywing wat reeds in hoofstuk 4 begin:
Johannes, wat die getuienis van Jesus Christus neerskryf, word deur die Gees na die hemel meegevoer. Hy sien 'n oorweldigende visioen in die hemelhof.
Daar aanskou hy die hemelse troonsaal, met Iemand,God, wat op die troon sit. God het 'n glansryke, heerlike voorkoms wat met kleurvolle, kosbare edelgesteentes en die reënboog vergelyk word. Weerligstrale, dreunings en donderslae kom van die troon af. Die troon simboliseer die heerskappy en oordeel van God as Koning.
Voor die troon is daar sewe vlammende fakkels, die sewe Geeste van God, wat die volmaakte (sewe) werk en teenwoordigheid van die Heilige Gees voorstel.
Rondom die troon is daar 24 ouderlinge wat op 24 trone sit. Hulle dra wit klere, het goue krone op hulle koppe. Die getal 24 is simbolies van die 12 stamme van Israel (die aartsvaders) en die 12 apostels. Hulle verteenwoordig die hele kerk of geloofsgemeenskap van alle tye. Hulle sit rondom God en aanbid Hom.
Naby die troon is daar ook vier lewende wesens. Hulle is vol oë van voor en van agter, en hulle elkeen het ses vlerke, aan die bokant en onderkant vol oë. Die funksie van hierdie beeldspraak (oë en vlerke) in Openbaring 4 is om die ratsheid, spoed en opmerksaamheid van die lewende wesens te beklemtoon (Du Rand). Die een lyk soos 'n leeu, die volgende soos 'n bul, dan 'n gesig van 'n mens, en die vierde lyk soos 'n arend wat vlieg. Hierdie vier wesens verteenwoordig die hele skepping daar voor God se troon. In die Joodse Rabbiniese tradisie is die leeu die edelste, die bul die sterkste, die mens die slimste en die arend die vinnigste van alles wat lewe.
In die openingskoot van hoofstuk 5 gaan die hemelse erediens wat in hoofstuk 4 begin het, voort. Daar is 'n boekrol in God se regterhand, simbolies die hand van krag en gesag. 'n Antieke boekrol was 'n lang strook papirus (antieke papier) wat opgerol is. Dit is met sewe seëls verseël. Soos elke seël gebreek sou kon word, sou 'n volgende stuk van die boekrol oopgerol en gelees kon word.
Hierdie hemelse boekrol is simbolies van God se plan om verlossing en oordeel in die toekoms te ontplooi. Dit was 'n algemene simbool in die Joodse toekomsskrywing. Soos die boekrol oopgerol word, namate die seëls ontsluit word, sal God se plan van verlossing en oordeel ontvou.
Die dramatiese vraag van die sterk engel met 'n harde stem klink op: "Wie is waardig om die seëls van die boekrol in God se hand oop te breek?" Almal wat leef op aarde kan hierdie vraag hoor. Die boekrol móét oopgemaak word, en dit kan slegs gebeur deur iemand wat waardig is om dit te doen.
Johannes begin huil, want niemand kan gevind word wat waardig is nie. Die koms en aanbreek van God se alleenheerskappy op aarde is in gedrang.
Een van die 24 ouderlinge kan die trane nie langer verduur nie. Hy vra Johannes om op te hou huil. Alles is nie verlore nie. Daar is Iemand wat op grond van sy optrede waardig is om die boekrol oop te maak. Dit is die Leeuuit die stam van Juda, die Afstammeling van Dawid, wat reeds oorwin het.
Leeu van Juda …
Die leeufiguur, wat koninklike krag en mag uitbeeld, is in die Ou Testament 'n besondere beeld van die verwagte Messias (Gesalfde). Die verwagte "koninklike Leeu" kom uit die stam van Juda as die Afstammeling van Dawid.
In die Joodse tradisie is verwag dat die Messias-Leeu die militêre oorwinning oor sy vyande sal behaal. Meer as een Jood het deur die eeue as beweerde Messias na vore getree. Hulle het almal gefokus op militêre aanslae teen die oorheersers van die Joodse volk.
In die hemelhof hoor Johannes dat die Leeu uit die Stam van Juda waardig is. Dan tree die Leeu na vore…
… 'n Lam, een wat geslag was
Die Leeu is 'n Lam! Hy behaal die oorwinning nie op 'n militêre manier nie, maar deur geslag te word. Die oorwinning word nie op 'n militêre slagveld behaal nie, maar op die slagplek deur God gekies: Golgota. Hy het nie gekom om ander te slag en te verslaan nie, maar om self geslag te word.
Christus word die Koning deur die offerande aan die kruis te word.
Die Lam wat na vore tree, het sewe horings (mag en heerskappy) en sewe oë, die sewe Geeste van God, wat dui op die Lam se alomteenwoordigheid. Die Lam is bewus van alles wat op aarde gebeur. Die Lam verstaan die nood van die wêreld. Daarom doen die Lam iets, neem aksie. Die Lam gee homself om geslag te word, sodat God se plan met die wêreld kan voortgaan.
Deur sy lewe, sterwe, opwekking en hemelvaart is die Lam waardig om die boekrol te neem. Die Lam ontsluit die wêreld se geskiedenis. God se heerlike plan wat verlossing vir mense, en oordeel oor boosheid, inhou kan nou in vervulling gaan. Die skaakmat is koudgesit.
Die oomblik toe die Lam die boekrol neem, bars daar lofprysing en aanbidding los! Daar is drie kore wat die mooiste en aangrypendste lofliedere denkbaar sing:
Die 24 ouderlinge kniel voor die Lam en besing die waardigheid van die Lam omdat Hy geslag is, sy bloed gegee het, om mense los te koop uit die hele mensheid en hulle aangestel het as heersers en dienaars in God se koninkryk
'n Groot menigte engele besing die waardigheid van die Lam om mag en rykdom, wysheid en sterkte, eer, heerlikheid en lof te ontvang.
Die hele skepping besing die lof, heerlikheid en krag van God op die troon en die Lam daar in die middel van die hemelse troonsaal.
Die vraag is wanneer hierdie lof- en aanbidding van Openbaring 4 en 5 plaasvind. Is dit iets wat in die toekoms gaan plaasvind? Moet dit nog kom? Of is hierdie hemelse erediens reeds aan die gang. Is dit waar dat die hele skepping tans reeds God se lof besing? Vanweë die magtige werk van die Lam wat geslag is, en God se trou teenoor alles wat gemaak is?
Natuurlik is hierdie hemelse erediens reeds aan die gang. Ons kan daaraan deelneem, saam met die res van die skepping. Mens hoef maar net na Louie Giglio se "Mashup of whales and stars" op Youtube te kyk om die ewige ritme van lof, aanbidding en danksegging te hoor. Ons neem in hierdie erediens, elke erediens daaraan deel.
Laat ons ook God loof en aanbid. Kom ons staan met verwondering voor die Een op die troon, en die Lam. Ons is deel van God se uitvoering van sy plan. Ons is getuies van die groot dinge wat God doen.
Kom ons sing nou drie liedere:
Saam met die kerk oor die hele wêreld en van alle tye;
Saam met die engele om die Lam wat geslag is te loof;
Saam met die hele skepping.
Lied 591 "Die boekrol in Gods regterhand"
Flam 124 "Agnus Dei" [Of sing dit as toetrede of lofsang – maar moenie die kans laat verby gaan om op hierdie Sondag dié lied te sing nie!]